P r e d k l a d a c i a    s p r á v a

Správa o poľnohospodárstve a potravinárstve v SR (zelená správa) sa predkladá na základe § 9 zákona č. 240/1998, o poľnohospodárstve a o zmene a doplnení ďalších zákonov a v súlade s Plánom práce vlády SR na rok 2001. 
V  správe sa, v kontexte s vývojom makroekonomickej  situácie v ekonomike SR, podáva informácia o medziročnom vývoji poľnohospodárstva 1999-2000, o súčasnom domácom a medzinárodnom postavení Agropotravinárskeho komplexu SR (APK SR), ekonomicko-finančnej situácii podnikateľských subjektov v APK SR, o agropotravinovom trhu a o súčasnej technicko-technologickej úrovni v APK. Správa ďalej hodnotí stav v oblasti prístupového procesu rezortu do Európskej únie a harmonizácie agrárnej politiky EÚ so Spoločnou poľnohospodárskou politikou (SPP) EÚ.
Pri jej vypracovaní sa vychádzalo z analytických poznatkov o výsledkoch hospodárenia v r. 2000 o celkovej finančno-ekonomickej situácii v APK zo štatistických zisťovaní a informačných listov rezortu, z Programového vyhlásenia vlády, z cieľov a koncepčných zámerov obsiahnutých v dokumentoch: „Program rozvoja poľnohospodárstva a potravinárstva do roku 2010“ a „Koncepcia agrárnej a potravinovej politiky do roku 2005“, ako aj z opatrení prijatých v predchádzajúcich zelených správach.
V úvode správy je stručný súhrn, v ktorom sú v skrátenej forme obsiahnuté všetky podstatné informácie z komplexnej správy. 
Súčasťou Zelenej správy je aj analýza zamestnanosti v poľnohospodárstve a potravinárstve (kapitola I.3.3.3 a kapitola I.4.4.3).  
Zo správy vyplýva, že v poľnohospodárstve za rok 2000:
-	strata poľnohospodárskych podnikov sa znížila medziročne o 70% (najmä v dôsledku pozitívneho vplyvu jednorázovej podpory štátu na kompenzáciu dôsledkov peveternostných vplyvov), 
-	podiel podnikov hospodáriacich so ziskom sa zvýšil oproti roku 1999  z 52 % 
na 53% 
-	došlo k nárastu obstaraných investícií do poľnohospodárstva medziročne o 29 %, 
-	v štruktúre financovania obstaraných investícií prevažovali vlastné zdroje (67%),
-	pokračoval trend ťažkej dostupnosti úverových zdrojov pre podnikateľov na pôde,
-	došlo medziročne k zmierneniu roztvárania cenových nožníc medzi vývojom cien poľnohospodárskych výrobcov a vstupov do poľnohospodárstva a tým k zníženiu ich negatívneho dopadu z 2,1 mld. Sk v roku 1999 na 0,8 mld. Sk v roku 2000,
-	 pretrváva zadĺženosť a platobná neschopnosť spojená so spomaleným  peňažným 
      obehom, dopady ktorého si vyžadujú náročné operatívno – finančné riešenia.
Na základe poznatkov z doterajšieho vývoja na riešenie pretrvávajúcich problémov sa navrhujú opatrenia, ktoré sú obsiahnuté v časti „III“ správy. Opatrenia vychádzajú najmä z Koncepcie agrárnej a potravinovej politiky do roku 2005. Tieto sú zamerané do oblasti ekonomických a obchodných nástrojov, legislatívy, štrukturálnej a regionálnej politiky,  rozvoja vidieka, informatiky a do oblasti európskej integrácie.
Materiál bol predložený na medzirezortné pripomienkové konanie. Zhodnotenie pripomienok je uvedené v záverečnej časti materiálu.
Materiál bol 9.7.2001 prerokovaný  v Porade ekonomických ministrov vlády SR.